
பத்துக் கன்னிகைகள்
நோக்கம்: இயேசுவின் வருகைக்காக நம் வாழ்நாள் முழுவதும் ஆயத்தமாக வாழ வேண்டும் என்று பிள்ளைகளுக்குக் கற்பிப்பது.
வேத வாசிப்பு: மத்தேயு 25:1-13
மனப்பாட வசனம்: மத்தேயு 25:13 – “மனுஷகுமாரன் வருகிற நாளையாவது நாழிகையையாவது நீங்கள் அறியாதிருக்கிறபடியால், விழித்திருங்கள்.”
தொடக்கப் புள்ளி
திருமணங்களைப் பற்றிப் பேசுங்கள். சமீபத்தில் உங்கள் குடும்பத்தில் யாருக்காவது திருமணம் நடந்ததா? மணவாளன் மணமகளை அழைக்க வரும்போது எல்லாரும் ஆயத்தமாக இருக்க வேண்டும் என்பதையே முக்கியமாக வலியுறுத்த வேண்டும்.
பாடத்தின் முக்கிய குறிப்புகள்
1. இயேசு பூமியில் வாழ்ந்தபோது திருமணங்களுக்குச் சென்றார். மக்களுக்கு ஒன்றைப் போதிக்கத் திருமணத்தைப் பற்றிய ஒரு கதையையும் சொன்னார்.
திருமணம் மாலையில், இருட்டிய பிறகு நடந்தது. நிகழ்ச்சியில் பங்கேற்க பத்துக் கன்னிகைகள் இருந்தனர். அவர்கள் அனைவரிடமும் விளக்குகள் இருந்தன. அவர்களில் ஐந்து பேர் ஞானமுள்ளவர்கள்: மணவாளன் வர எவ்வளவு நேரமாகும் என்று யாருக்கும் தெரியாததால் அவர்கள் தங்கள் விளக்குகளுக்கு கூடுதல் எண்ணெய் எடுத்துச் சென்றனர் (25:1-4).
2. மணவாளனுக்காகப் பத்துக் கன்னிகைகளும் மிக நீண்ட நேரம் காத்திருந்ததால் தூங்கிவிட்டனர். நடுராத்திரியில் மணவாளன் வந்துவிட்டார் என்ற செய்தி வந்தது (25:5-7). அவர்களின் அவசர ஆயத்தங்களை விவரியுங்கள்.
3. அப்போது எண்ணெய் போதாததால் மூடக் கன்னிகைகளின் விளக்குகள் அணையத் தொடங்கின. ஞானமுள்ளவர்களிடம் அவர்களுக்குக் கொடுக்கும் அளவு எண்ணெய் இல்லாததால், போய் வாங்க வேண்டியிருந்தது (25:8-9).
4. மூடக் கன்னிகைகள் திரும்பிவந்தபோது திருமண விருந்து ஏற்கெனவே தொடங்கிவிட்டது (25:10). கொண்டாட்டம் தொடங்கிய பின் அவர்கள் உள்ளே செல்ல முடியவில்லை; மணவாளனுக்கு அவர்களை அறிமுகம் இல்லை (25:11-12). படம் 11-ஐக் காட்டுங்கள்.
கதைக்கு நம் பதில்
திருமணங்கள் மகிழ்ச்சியான நிகழ்வுகள். ஆனால் நாம் நன்றாக ஆயத்தமாகாவிட்டால், எல்லாரும் ஆயத்தமாக இருக்க வேண்டிய நேரத்தில் இல்லாவிட்டால், அது துக்கத்தை உண்டாக்கும்.
கதையில் வரும் வெவ்வேறு நபர்கள் யாரைக் குறிக்கிறார்கள் என்று விளக்குங்கள். இயேசுவே மணவாளன். தமக்குரியவர்களைத் தேவனோடு வாழ அழைத்துச் செல்ல அவர் மீண்டும் இந்த உலகத்துக்கு வருவார். அவரோடு சேர்ந்த எல்லாருக்கும் அது பெரும் கொண்டாட்ட நாளாக இருக்கும். ஞானமுள்ள கன்னிகைகள் திருமண விருந்தில் பங்குபெறுவது மிக முக்கியமாக இருந்ததால் அவர்கள் முன்கூட்டியே ஆயத்தமாயினர். மணவாளன் சரியாக எப்போது வருவார் என்று முன்பே தெரியாதது ஒரு பொருட்டல்ல; அவரோடு சேர அவர்கள் ஆயத்தமாக இருந்தனர்.
மனப்பாட வசனத்தைப் பதியவையுங்கள்.
இயேசுவின் வருகைக்கு நாம் எப்படி ஆயத்தமாக இருக்கலாம்? நம் வாழ்வின் ஒவ்வொரு கணமும் அவரை நேசித்து உண்மையாகப் பின்பற்றுவதன் மூலம். அடுத்த கதை இதைப் பற்றி அதிகம் சொல்கிறது.
